Odpadové vody 2022, 19.-21.10.2022, Štrbské Pleso



Asociácia čistiarenských expertov Slovenskej republiky v spolupráci s Asociáciou vodárenských spoločností, Oddelením environmentálneho inžinierstva FChPT STU v Bratislave, Výskumným ústavom vodného hospodárstva v Bratislave a Katedrou zdravotného a environmentálneho inžinierstva SvF STU v Bratislave organizuje v dňoch 19.- 21.10.2022 12. bienálnu konferenciu s medzinárodnou účasťou „Odpadové vody 2022“. Napriek zaužívaným tradíciám konferencie, tento ročník bude trocha netradičný. Radi by sme aj my prišli so súčasným trendom využívania elektronického systému na prihlasovanie na konferenciu a na ďalšie činnosti s konferenciou spojené. Pevne verím, že všetci účastníci konferencie tento systém zvládnu a nebude dôvodom, prečo sa na konferenciu neprihlásite.

Hlavným cieľom konferencie je prezentácia najnovších informácií, výskumných poznatkov a prevádzkových skúseností v nasledovných oblastiach:

* aktuálna legislatíva v oblasti odvádzania a čistenia odpadových vôd
* integrovaný prístup k ochrane recipientov, manažment zrážkových vôd
* navrhovanie, dimenzovanie a posudzovanie stokových sietí
* navrhovanie, posudzovanie, výstavba, obnova a prevádzka stokových sietí
* hydrobiológia, hydrochémia a analytická chémia vôd a kalov
* mechanické, fyzikálno-chemické a biologické procesy čistenia komunálnych a priemyselných odpadových vôd
* komunálne a domové ČOV
* odstraňovanie a opätovné získavanie nutrientov
* opätovné využívanie vyčistených odpadových vôd
* kalové hospodárstvo ČOV a nakladanie s kalmi
* meranie, regulácia a optimalizácia procesov čistenia odpadových vôd
* mikropolutanty v odpadových vodách.

Elektronický konferenčný systém nájdete na domovskej stránke AČE SR (www.acesr.sk). Tento systém po registrácii účastníka umožňuje jeho predbežné prihlásenie, prihlásenie príspevku s vložením abstraktu. Po akceptácii príspevkov a vytvorení programu konferencie umožňuje autorom vloženie plného textu konferenčného príspevku, záväzné prihlásenie účastníkov na konferenciu, objednanie konferenčných služieb (ubytovanie, strava, konferenčný poplatok, firemná prezentácia) a vytvorenie faktúry za tieto služby. Na základe tejto faktúry môžu účastníci konferencie uhradiť objednané služby. Potvrdený originál faktúry dostanú účastníci konferencie pri prezencii na konferencii. Všetky Vaše otázky zodpovedia členovia organizačného výboru alebo sekretariát konferencie.

Otázky k organizácii konferencie a k možnostiam firemnej prezentácie adresujte na predsedu organizačného výboru Prof. Ing. Miroslava Hutňana, PhD. (miroslav.hutnan@stuba.sk, tel.: +421259325387).